Luister: Boere-bloemis wen groot met sy groen vingersStefan Smuts. (Foto: verskaf) Met die eerste oogopslag lyk Stefan Smuts soos ŉ tipiese Suid-Afrikaanse boerseun, maar in werklikheid is dié boer eintlik ŉ bloemis. Stefan is onlangs as die wenner van die tweede seisoen van die kykNET-werklikheidsreeks Die groenste vingers aangewys. Hoewel dié beskeie bloemis die oorwinning nie verwag het nie, is dit vir hom ŉ reusevoorreg om dié titel agter sy naam te hê. Blomme het hom as kind reeds bekoor en hy het saam met sy ouma tydens skoolvakansies rangskikkings gemaak en in die tuin gewerk. “Ek het toe reeds lief begin word vir blommerangskikkings,” vertel Stefan. Toe hy en sy familie na die eerste seisoen van Die groenste vingers kyk, het hulle geweet dit is ŉ program waaraan Stefan moet deelneem. Met die aankondiging van die tweede seisoen was daar nie omdraaikans nie – sy familie het hom bloot bly aanpor om in te skryf. Dié aanmoediging het uiteindelik vrugte afgewerp. Stefan het homself bewys as die bloemis met die groenste vingers en hy het met R100 000 se prysgeld weggestap. Met dié het hy dekor aangekoop waarmee hy beplan om sy sakeonderneming, Black Tulip Floral & Décor Styling, uit te brei. Deur die loop van die reeks het hy nie net geleer hoe om sy eie grense te verskuif nie, maar ook hoe om na opdragte te luister en dit presies uit te voer. Hoewel Stefan nie eintlik iemand vir spanwerk onder normale omstandighede is nie, is dit juis die spanuitdaging wat sy hart tydens die verfilming van die reeks gewen het. “Ek het geleer dat ek nie myself moet onderskat nie. Al is dit ŉ af dag, fokus op dit wat jy moet doen, druk deur, en die beste resultaat sal volg.”